[Foto’s] Grondbesetters by Pienaarspoort verwyderDie grondbesetters word verwyder. Foto: AfriSake Die balju en die Rooimiere het Dinsdag in samewerking die SAPD en Tshwane-metropolisie grondbesetters in Pienaarspoort, oos van Pretoria, verwyder. Charles Castle, bestuurder van die arbeidsregadviessentrum by AfriSake, het gesê dit kom nadat die hooggeregshof in Pretoria vroeër vandeesmaand ŉ hofbevel toegestaan het dat die onwettige grondgrypers van die eienaars se eiendom verwyder mag word. Castle kon nie bevestig hoeveel besetters van die grond verwyder is nie, maar het gesê meeste van die strukture was onbewoon. “Dit lyk asof die grondbesetters oor naweke die strukture daar oprig, maar gedurende die week is dit maar stil. Baie van die strukture wat verwyder is, het nog nie eens dakke gehad nie,” het hy gesê. Hy het gesê die grondbesetters het einde Mei begin om strukture op die stuk grond op te rig en AfriSake het onmiddellik ŉ dringende hofaansoek gebring om die grondgrypers te laat verwyder. Die hof het egter uitspraak voorbehou en in hierdie tyd het nog meer besetters op die grond toegesak. Die hofbevel is eindelik op 5 Junie toegestaan. “Dit is uiters belangrik dat alle grondeienaars hul eiendom en belange beskerm. Eienaars van eiendom moet in die geval van betreding onmiddellik optree om ’n uitgerekte hofgeding te vermy, wat in die geval van onwettige grondbesetting van toepassing is,” het Castle gesê. “Grondeienaars en die regering moet ook vinnig teen dié besettings optree; indien nie, stuur Suid-Afrika op ’n afgrond af wat uiteindelik tot algehele wetteloosheid sal lei en gebeure soortgelyk as dié wat homself aan die begin van die 2000’s in Zimbabwe afgespeel het.” Hy het gesê grondeienaars moet ook daarvan kennis neem dat eiendom verbeur kan word indien geen aksie teen onwettige besetters geneem word nie of indien eienaars apaties teenoor die beskerming van eiendomsreg staan. “AfriSake moedig die publiek en spesifiek grondeienaars aan om by organisasies soos AfriSake aan te sluit om te verseker dat eiendomsreg beskerm word soos uiteengesit in artikel 25 van die Grondwet.”